Summer Up -festivaalien järjestäjät levittivät tuhat Nicki Minaj -pahvinukkea Tuomiokirkon portaille.

Tämä tempaus sai kirkon tuohtumaan: Summer Up -festivaalien järjestäjät levittivät tuhat Nicki Minaj -pahvinukkea Tuomiokirkon portaille varhain keskiviikkoaamuna.

Nicki Minaj -pahvinukke.

– Harvinaisen mautonta. Voiko mikä tahansa kakkateatteri mennä sinne? Helsingin tuomiokirkkoseurakunnan seurakuntaneuvoston varapuheenjohtaja Petri Laaksonen tuhahtaa.

Summer Up -festivaalin järjestäjät levittivät keskiviikkoaamuna viiden jälkeen Helsingin Tuomiokirkon portaille tuhat aidonkokoista Nicki Minaj -pahvinukkea. Tempauksesta otettiin valokuvia, joita hyödynnetään kesätapahtuman markkinoinnissa.

– Saimme loistavia kuvia. Tavoitteena on saada Nicki Minaj jakamaan kuvia omissa kanavissaan. Tämä oli iloinen, hyvän mielen tempaus, tapahtumatuotantoyhtiö Summer Up Oy:n toimitusjohtaja Martin Mustonen kuvailee.

Mustonen kertoo olevansa pahoillaan harmista, joka tempauksesta aiheutui.

– Kyseessä ei ollut suoranaisesti kaupallinen tempaus, vaikka loppukohde onkin festivaali. Emme myyneet lippuja emmekä mitään muuta paikan päällä, Mustonen sanoo.

Runsaasti anomuksia

Mustonen myöntää, etteivät festivaalijärjestäjät pyytäneet kirkolta tempaukseen lupaa. Laaksosen mukaan on ilmiselvää, että lupaa ei olisi myönnetty, jos festivaalijärjestäjät olisivat jättäneet asian tiimoilta normaalin käytännön mukaisen anomuksen.

– Portaat ovat Tuomiokirkon kirkkomaata, ja koko kaupungin ja Suomen keskeinen symboli. Emme hyväksy portaiden käyttämistä kaupallisiin tarkoituksiin, Laaksonen korostaa.

Seurakuntaneuvosto saa joka kuukausi anomuksia, joissa toivotaan mahdollisuutta hyödyntää Tuomiokirkon portaita jonkin tapahtuman yhteydessä.

– Useimmiten pyyntöihin suostutaan, kun katsotaan, että ne edistävät helsinkiläisten viihtyvyyttä ja ovat linjassa seurakunnan toiminnan ja arvojen kanssa.

Provokatiivinen artisti

Minaj on tunnettu provokatiivisesta tyylistään. Amerikkalaisartisti hokee esimerkiksi Anaconda-kappaleessaan virkettä: ”I’ve got a big fat ass”. Minaj’n takapuoli on näkyvästi esillä myös festivaalijärjestäjien pahvinukeissa.

Onko tempaus kirkon mielestä erityisen moitittava sen seksuaalisen sävyn vuoksi?

– Sitä tässä juuri haetaan, että seksuaalikielteinen kirkko ja pyllyt ja anakondat rinnastettaisiin, Laaksonen näkee.

– Provokaatio tekee tempauksen epäsivistyneemmäksi, mutta ei se minua tai seurakuntaneuvoston jäseniä loukkaa. Enemmän se kertoo järjestäjätahon arviointikyvystä, Laaksonen lisää.